জোসে মোরিনহো আগ্রহ না দেখানোর পরেও তিনি বলেছিলেন, ম্যাঞ্চেস্টার ইউনাইটেড ছেড়ে যাবেন না। টুইটারে আবেগপূর্ণ আবেদন রেখে কৃতজ্ঞতাও প্রকাশ করেন ম্যান ইউ ভক্তদের উদ্দেশে। কিন্তু তাতেও বরফ গলল না। জোসে মোরিনহো আবারও বলে দিলেন প্রাক্তন জার্মান অধিনায়ককে, যদি বসে থাকতে চাও ম্যাঞ্চেস্টার ইউনাইটেডে, সেটা তোমার ইচ্ছা। কিন্তু তোমাকে আমি খেলাব না। 
ওল্ড ট্র্যাফোর্ডে আসার পর থেকে সোয়াইনস্টেইগারকে খেলানোর কথা দূরে থাক, প্রথম দলের সঙ্গে ট্রেনিংও করাচ্ছেন না মোরিনহো। রিজার্ভ খেলোয়াড়দের সঙ্গেই তাঁকে থাকতে হচ্ছে। তারপরেও সোয়াইনস্টেইগার ইঙ্গিত দিয়েছেন, দু’বছর বাকি থাকা চুক্তি শেষ না করে তিনি অন্য কোথাও যেতে চান না। চুক্তি অনুযায়ী, এই দু’বছরে সপ্তাহে ১৬০,০০০ পাউন্ড করে ম্যান ইউ থেকে পাবেন সোয়াইনস্টেইগার। না খেললেও ক্লাবকে এই টাকাটা দিতে হবে। মোরিনহো সেই প্রসঙ্গ টেনে বলে দিয়েছেন, ‘‘চুক্তি অনুযায়ী থেকে যেতেই পারে ও। কিন্তু খেলার সুযোগ পাওয়া খুবই কঠিন। আমি বলছি না অসম্ভব। তবে খুব খুব কঠিন।’’ মোরিনহো এমনও বলেছেন যে, ৩২ বছরের সোয়াইনস্টেইগারকে খেলানোর চেয়ে উঠতি কাউকে তিনি খেলাতে চাইবেন। ‘‘ও আমার সঙ্গে কথা বলেছে। এটা ওর জীবনের ব্যাপার। ওর সিদ্ধান্ত। আমি বলতে পারব না,’’ বলে মোরিনহো যোগ করেছেন, ‘‘দু’টো পোজিশনের জন্য আমার হাতে ইতিমধ্যেই পাঁচজন ফুটবলার রয়েছে। ওর জায়গা হওয়া তাই খুবই কঠিন।’’ 
বায়ার্ন মিউনিখের চিফ এগজিকিউটিভ এবং প্রাক্তন ফুটবলার কার্ল হেইন্‌জ রুমেনিগেকেও একহাত নিয়েছেন মোরিনহো। ম্যাঞ্চেস্টার ইউনাইটেডে সোয়াইনস্টেইগারকে অপমান করা হয়েছে বলে মোরিনহোকে কটাক্ষ করেছিলেন রুমেনিগে। এবার স্বভাবসিদ্ধ ভঙ্গিতে মোরিনহোর পাল্টা তোপ, ‘‘আমি তো ভেবেছিলাম বায়ার্ন মিউনিখ এসে ওল্ড ট্র্যাফোর্ডের দরজায় কড়া নাড়বে। বাস্তিয়ানকে ফিরিয়ে নিয়ে যাবে বলে। কই সেটা তো ওরা করল না! আমি খুব অবাক হয়েছি দেখে যে, মিস্টার রুমেনিগে এখানে এলেন না!’’